Messer og møderTop23. 08. 2018 | Helle Friemann Nielsen
Messer og møderTop23. 08. 2018 By Helle Friemann Nielsen
Med en række speakere, der hver især har førertrøjen på inden for digitalisering og ledelse, sætter Automatik 2018 fokus på emnet digital ledelse, der bliver en del af årets konferenceprogram den 11.-13. september i Brøndby Hallen.
-Ledelse og digitalisering hænger sammen, og det kræver en anden og ny ledelsesstil. Branchen har efterspurgt input om digital ledelse, og derfor styrker vi i år vidensdelen og sætter fokus på temaet med en række konferencer med både internationale og nationale oplægsholdere, siger projektchef i MCH, Mona Jacobsen.
På åbningsdagen for Automatik 2018 kan besøgende blandt andet få et radikalt, nyt perspektiv på digitalisering, når den internationale speaker Ashkan Fardost holder oplægget ”Everyone Has Misunderstood Digitalization – A Radically New Perspective for Leaders and Innovators”. Her taler Ashkan Fardost om, hvordan digital teknologi og internettet påvirker industrien, samfundet og menneskers adfærd. Ifølge foredragsholderen er digital teknologi og internettet med til at forvandle menneskelig adfærd og skabe nye forventninger, da mennesker, der vokser op med internettet, har en radikalt anderledes tilgang til deres arbejdsliv.
Ligeledes byder åbningsdagen på konferencen ”Digital Ledelse i en digital virkelighed”. Her kan besøgende blive inspireret af tre oplægsholdere, der har den digitale førertrøje på, og som taler om, hvordan digitaliseringen og den eksponentielle teknologiudvikling forandrer markedet og vilkårene så radikalt, at det i den grad udfordrer lederrollen.
Tina Moe, foredragsholder og topleder fra farma- og ingeniørbranchen, vil holde oplægget ”Ledelse i en digital tid – vi skal skifte ledelsesstil til en digital og hurtig foranderlig verden”. Hertil vil Anders Hvid, stifter af Dare Disrupt og medforfatter af ”Face the Future”, tale ud fra temaet ”Forstå fremtiden – få styr på teknologien eller bliv forstyrret”, mens Erick Thürmer, direktør i Thürmer Tools, vil tale om ”Transformerende ledelse fra Titanic til Amazon”.
De besøgende kan hente ny viden om digital ledelse på en række konferencer på Automatik 2018. Foto: MCH/Lars Møller.
De besøgende kan også hente ny viden på en række højteknologiske konferencer med emner som industri 4.0, robotter i produktionen, kunstig intelligens, maskinsikkerhed og Future Techs.
De besøgende får også rig mulighed for at hente masser af viden om produktnyheder og automationsløsninger på udstillingsdelen, der med mere end 180 udstillere fra automations- og robotbranchen har været udsolgt i flere måneder.